Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 56/02)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ (x) ΠΓΕ ( )

Αριθμός φακέλου που δίδεται από το κράτος μέλος: 80

1. Αρμόδια εθνική αρχή Ονομασία: Subdirección General de Denominaciones de Calidad y Relaciones Interprofesionales y Contractuales

Dirección General de Alimentación

Subsecretaría de Agricultura, Pesca y Alimentación

Ministerio de Agricultura, Pesca y Alimentación

Διεύθυνση: Paseo Infanta Isabel, 1

E-28071 Madrid

Τηλέφωνο (34) 91 347 53 94

Φαξ (34) 91 347 54 10.

2. Αιτούσα ομάδα 2.1. Ονομασία: Cadí SCCL

2.2. Διεύθυνση: Sant Ermengol, 37

E-25700 La Seu d'Urgell (Lleida)

2.3. Σύνθεση: παραγωγός/μεταποιητής (x) άλλος ( ).

3. Τύπος του προϊόντος: Λιπαρές ουσίες - Βούτυρο - Κατηγορία 1.5.

4. Περιγραφή των προδιαγραφών

(σύνοψη του άρθρου 4 παράγραφος 2)

4.1. Ονομασία: "Mantequilla de l'Alt Urgell y la Cerdanya" of "Mantega de l'Alt Urgell i la Cerdanya".

4.2. Περιγραφή: Βούτυρο που παρασκευάζεται από παστεριωμένη κρέμα αγελαδινού γάλακτος. Διαθέτει τα ακόλουθα οργανοληπτικά χαρακτηριστικά: στερεή και ομοιογενή σύσταση, αλείφεται εύκολα, λιώνει εύκολα και κολλά ελάχιστα στον ουρανίσκο· το χρώμα του είναι ενιαίο κίτρινο στιλπνό, μάλλον έντονο, ανάλογα με την εποχή λόγω της φυσικής υψηλής περιεκτικότητας του σε καροτινοειδή (προβιταμίνη Α)· η γεύση και το άρωμα είναι εν γένει πολύ έντονα στην αρχή, κατόπιν η γεύση είναι λεπτή, γλυκιά αλλά ελαφρώς όξινη, και θυμίζει τη γεύση του φουντουκιού, πράγμα που οφείλεται στη φυσική περιεκτικότητά του σε λιπαρά οξέα της νωπής κρέμας και του διακετυλίου που προκύπτει από την μακρά ωρίμανση (48 ώρες) της νωπής κρέμας στην οποία προστίθενται ειδικοί γαλακτικοί ζυμομύκητες.

4.3. Γεωγραφική περιοχή: η περιοχή παραγωγής του γάλακτος και η ζώνη παραγωγής του "Mantequilla de l'Alt Urgell y la Cerdanya ή Mantega de l'Alt Urgell i la Cerdanya" συμπίπτουν. Περιλαμβάνουν τις κοινότητες των περιφερειών των Πυρηναίων του Alt Urgell και της Cerdanya που βρίσκονται στο βορειοανατολικό τμήμα της Ιβηρικής Χερσονήσου.

4.4. Απόδειξη προέλευσης: το βούτυρο παρασκευάζεται από γάλα αγελάδων που προέρχονται από εκτροφές οι οποίες καταγράφονται στο μητρώο των παραγωγών που τηρείται από το Consejo Regulador και οι οποίες πραγματοποιούνται στη ζώνη παραγωγής. Η διατροφή των ζώων αυτών εξασφαλίζεται αποκλειστικά χάρη στη βοσκή και χάρη στις χορτονομές των κοιλάδων αυτών. Η πρώτη ύλη καθώς και η διαδικασία παρασκευής υπόκεινται σε ελέγχους κατά τρόπον ώστε να εξασφαλίζεται η ποιότητα του τελικού προϊόντος. Αφού πραγματοποιηθούν οι έλεγχοι, το βούτυρο διατίθεται στην αγορά σε αριθμημένη συσκευασία η οποία εγγυάται την προέλευσή του.

4.5. Μέθοδος παραγωγής: η παρασκευή του βουτύρου περιλαμβάνει μία διαδικασία αποκορύφωσης του γάλακτος (0 % λιπαρές ουσίες), παστερίωσης σε 120 βαθμούς Κελσίου επί 20 λεπτά, ψύξης σε θερμοκρασία 22 βαθμών Κελσίου, παστερίωσης της κρέμας που προέκυψε και, τέλος αφαίρεσης του αερίου της. Η παστεριωμένη κρέμα ψύχεται στη συνέχεια και, μετά από την προσθήκη ειδικών μεσόφυλλων γαλακτικών ζυμομυκήτων, αρχίζει τη φάση ωρίμανσης με επώαση επί 20 ώρες σε 22 βαθμούς Κελσίου. Μετά την παρέλευση του χρόνου αυτού, το γάλα πρέπει να αποκτήσει οξύτητα η οποία περιλαμβάνεται μεταξύ 80 και 100 βαθμών Dornic. Μετά από την επώαση στο γάλα, τα ένζυμα αυτά χρησιμεύουν ως προσθήκη στην κρέμα σε ποσοστό 2-3 % ενζύμων ανά 100 λίτρα κρέμας. Η διαδικασία αυτή πραγματοποιείται σε θερμοκρασία 16-18 βαθμών Κελσίου επί 48 ώρες· η κρέμα λαμβάνει έτσι ένα βέλτιστο βαθμό ωρίμανσης και οξύτητα μεταξύ 40 και 50 βαθμών Dornic.

Η κρέμα υφίσταται χτύπημα μέχρι να επιτευχθεί η κατάλληλη υφή του βουτύρου (κόκκος μεγέθους ρυζιού), η οποία είναι κανονική και ομοιογενής. Μετά την αφαίρεση του βουτυρογάλακτος, πραγματοποιείται πλύσιμο των κόκκων οι οποίοι συμπιέζονται στη συνέχεια προκειμένου να δημιουργηθεί ένα τεμάχιο βουτύρου. Η διαδικασία ολοκληρώνεται με τη συσκευασία του βουτύρου.

Απαγορεύονται αυστηρά η χρησιμοποίηση χρωστικών ουσιών ή κάθε άλλου είδους προσθέτου καθώς και η παρουσία καταλοίπων αντιβιοτικών ή ανασταλτικών της ζύμωσης.

4.6. Δεσμός: Μέχρι τις αρχές του 20ού αιώνα, η άμπελος αποτελούσε μία από τις βασικές γεωργικές πηγές εισοδήματος της ζώνης αυτής, σε τέτοιο σημείο ώστε μετά τις καταστροφές που προκλήθηκαν από τη φυλλοξήρα, χρειάστηκε να εξευρεθούν καλλιέργειες αντικατάστασης για να εξασφαλιστεί το εισόδημα των γεωργών. Αποφασίστηκε τότε να προσανατολιστεί η γεωργική δραστηριότητα προς την κτηνοτροφία, αντικαθιστώντας τα αμπέλια και τις αμυγδαλιές με φυσικά και τεχνητά λιβάδια, κατά τρόπον ώστε να καλύπτονται οι ανάγκες του αυξανόμενου ζωικού κεφαλαίου.

Κατά τις πρώτες δεκαετίες η κτηνοτροφία αποσκοπούσε κυρίως στην κρεατοπαραγωγή και στη συνέχεια προσανατολίστηκε προς την γαλακτοπαραγωγή. Το βούτυρο παρασκευαζόταν σε αγροκτήματα σύμφωνα με παραδοσιακό τρόπο και προοριζόταν για αυτοκατανάλωση. Αργότερα, το 1915, δημιουργήθηκε ο συνεταιρισμός del Cadi στον οποίον συμμετέχουν οι κτηνοτρόφοι της ζώνης στην οποία είναι δύσκολη η πρόσβαση των εκμεταλλεύσεων και η οποία συγκεντρώνει το γάλα που προορίζεται για την παρασκευή βουτύρου.

Οι περιφέρειες του Alt Urgell και της Cerdanya βρίσκονται στις παρυφές των κεντρικών Πυρηναίων της Καταλονίας και περιλαμβάνουν ένα μεγάλο αριθμό κοιλάδων σε μεγάλο και μέτριο υψόμετρο, οι οποίες διασχίζονται από χειμάρρους και ρυάκια.

Το περιβάλλον αυτό επηρεάζεται από ένα αρκετά ψυχρό και ξηρό υπομεσογειακό κλίμα, κύριο χαρακτηριστικό του οποίου είναι ένας διαυγής και καθαρός ουρανός και μία καλή ηλιοφάνεια. Οι εν λόγω κλιματικές συνθήκες παρέχουν στα φυτικά είδη που φύονται στα λιβάδια και στους βοσκοτόπους ιδιαίτερα χαρακτηριστικά, τα οποία είναι ιδανικά για τη διατροφή των ζώων.

Η διατροφή των αγελάδων που παράγουν το γάλα και την κρέμα που χρησιμεύει για την παρασκευή βουτύρου του Alt Urgell και της Cerdanya αποτελείται κυρίως από χορτονομή η οποία αντιπροσωπεύει το 70 % περίπου της ημερήσιας διατροφής. Η χορτονομή αυτή προέρχεται από την περιοχή παραγωγής και διατίθεται στις αγελάδες σε νωπή κατάσταση ή σε μορφή σανού ή ενσιρωμένης χορτονομής. Η χορτονομή προέρχεται κυρίως από φυσικά λιβάδια τα οποία συγκομίζονται για πρώτη φορά στα τέλη Απριλίου. Η ποιότητά της είναι κατά συνέπεια πολύ καλή δεδομένου ότι η περίοδος αυτή συμπίπτει με την έναρξη της άνθησης του δακτύλου (αγριάδας), της φεστούκας, της βρώμης, του χόρτου της σίκαλης, που εδώ καλείται "margall", και άλλων γραστιδόμορφων. Η πρώτη αυτή συγκομιδή ενσιρώνεται γενικά προκειμένου να διατηρηθούν οι θρεπτικές ιδιότητες του χόρτου.

Η δεύτερη συγκομιδή, η οποία ονομάζεται "redall", αποτελείται κυρίως από "margall" και υφίσταται γενικά μεταποίηση σε σανό· πράγματι, το κλίμα του Ιουνίου ευνοεί τη γρήγορη ενσίρωση η οποία επιτρέπει την παρασκευή πολύ καλής ποιότητας χορτονομής.

Κατά τη διάρκεια του θέρους, ένα μέρος των φυσικών λειμώνων χρησιμοποιείται για βοσκοτόπια με στόχο τη διάθεση στα ζώα όσο το δυνατόν των πλέον τρυφερών χόρτων προκειμένου να επιτευχθεί η καλύτερη ποιότητα.

Η χορτονομή ενσιρωμένου αραβοσίτου κυριαρχεί στη νότια περιφέρεια του Alt Urgell. Ο αραβόσιτος ενσιρώνεται κατά το στάδιο που οι κόκκοι του είναι μαλακοί, με κατά προσέγγιση περιεκτικότητα ξηρής ύλης 30 %.

Το τριφύλλι συναντάται επίσης στη ζώνη αυτή· το τριφύλλι κόπτεται πριν την άνθηση, κατά τη στιγμή της βέλτιστης ποιότητας, και υφίσταται μεταποίηση σε σανό. Η καλλιέργεια αυτή είναι πολύ καλά προσαρμοσμένη στο ασβεστολιθικό έδαφος της περιοχής.

Η μερίδα διατροφής συνίσταται γενικά από ένα τρίτο σανού και φυσικά χόρτα λιβαδιού και κατά ένα τρίτο από ενσιρωμένη χορτονομή και από ένα τρίτο ενσιρωμένου αραβοσίτου. Το υπόλοιπο 30 % συνίσταται από σιτηρά (κριθάρι, σιτάρι, καλαμπόκι, κ.λπ.) τα οποία παράγονται κυρίως στη μεσημβρινή ζώνη του Alt Urgell και στις περισσότερο ηλιόλουστες περιοχές της Cerdanya όπου κυριαρχεί ιδίως η σίκαλη η οποία έχει καλύτερα προσαρμοστεί στην ορεινή περιοχή και ανθίσταται περισσότερο στον παγετό.

Η ιδιαίτερη ποιότητα και τα χαρακτηριστικά του βουτύρου αυτού καθορίζονται κυρίως από την τυπική χλωρίδα και τη βλάστηση της ζώνης που αποτελούν τη βάση διατροφής των ζώων και από τη μέθοδο παραγωγής. Η παστεριωμένη κρέμα υφίσταται μακρά ωρίμανση (δύο ημέρες) χάρις στους γαλακτικούς μεσόφυλλους ετεροζυμομύκητες (που προκαλούν οξύτητα και αρωματίζουν), οι οποίοι συνίστανται από στελέχη του stroptoccus lactis, του streptococcus diacetilactis και του leunostoc citrovorum. Η διαδικασία επώασης και ανάπτυξης των ζυμομυκήτων αρχίζει με την παρασκευή του μέσου καλλιέργειας που αποτελείται από αγελαδινό γάλα του Alt Urgell και της Cerdanya. Η μέθοδος αυτή επιτρέπει την αύξηση του χαρακτηριστικού αρώματος που συμβάλλει στην ιδιαιτερότητα του βουτύρου αυτού.

4.7. Δομή του ελέγχου Ονομασία: Calitax

Διεύθυνση: Tuset, 10

E-08006 Barcelone

Τηλέφωνο (34) 93 217 27 03

Η δομή ελέγχου ανταποκρίνεται στην προδιαγραφή EN-45011.

4.8. Σήμανση: Αριθμημένη συσκευασία που αποστέλλεται από το Consejo Regulador και φέρει την ένδειξη "Mantequilla de l'Alt Urgell y la Cerdanya" καθώς και το αντίστοιχο λογότυπο.

4.9. Εθνικές απαιτήσεις - Νόμος αριθ. 25/1970 της 2ας Δεκεμβρίου σχετικά με το καθεστώς της αμπέλου, του οίνου και των αλκοολούχων ποτών.

- Διάταγμα της 25ης Ιανουαρίου 1994 για τον προσδιορισμό της αντιστοιχίας μεταξύ της ισπανικής νομοθεσίας και του κανονισμού (ΕΟΚ) αριθ. 2081/92, όσον αφορά τις ονομασίες προέλευσης και τις γεωγραφικές ενδείξεις των γεωργικών προϊόντων και των τροφίμων.

- Βασιλικό διάταγμα αριθ. 1643/99 της 22ας Οκτωβρίου για τη ρύθμιση της διαδικασίας υποβολής των αιτήσεων εγγραφής στο κοινοτικό μητρώο προστατευομένων ονομασιών προέλευσης και προστατευομένων γεωγραφικών ενδείξεων.

Αριθ. ΕΟΚ: G/ES/00187/2001.03.08.

Ημερομηνία παραλαβής του φακέλου: 6 Σεπτεμβρίου 2001.